Kære medlemmer af Kong Skjold Gruppe

**SPEJDERNES LAGKAGEFEST 2022 ONSDAG D. 17. AUGUST KL. 18 – 20**

                

**TEMA: HELTE – både hverdagens helte og super helte.**

Igen i år inviterer vi til Lagkagefest. Det bliver den helt traditionelle aften, - første møde efter sommerferien. Her fejrer vi også gruppens fødselsdag. I år er det 104 år.

Spejderne må denne aften meget gerne invitere deres søskende og forældre med.

Ingen Lagkagefest uden lagkager. Og som altid er dyst om den mest kreative og pænest dekorerede lagkage og temaet er: **HELTE –** både hverdagens helte og super helte.

Og vi sætter pris på, hvis man kan se at spejderne selv der har været med til at pynte. Gerne med hjælp. Vi håber der er mange der har lyst til at deltage i konkurrencen og derfor medbringer en lagkage. Sæt meget gerne navn og spejdergren på undersiden af fadet.

Vi starter med parade ved flagstangen kl. 18.00 og vi starter præcist. Vi afholder også oprykning. Derefter er der et lille løb med opgaver hvor der dystes.

Søskende må meget gerne deltage her. Og forældrene er velkommen til at gå rundt og se hvad der sker på de forskellige poster.

Efter endt løb på Strandengen og grunden, samles vi atter ved flagstangen, hvor vi slutter den officielle del af aftenens program.

Men inden vi går til lagkagerne, saftevand, kaffe og hyggen, så skal vi have kåret årets vinder af Lagkagekonkurrencen – og der er selvfølgelig en præmie til vinderen.

Det plejer at være omkring kl. 19.30, at vi når til Lagkagerne. Man bestemmer selv, hvor længe man vil blive og hygge. Vi ved det er sent for de yngste spejdere og mindre søskende, men vi håber at alle vil deltage i arrangementet. Det eneste man skal huske når man går er, at sige farvel til sin leder. For dem der er rykket op, så gerne både til den tidligere leder + den nye leder.

Som altid når vi er mange samlet i Skjoldborgen, så er der lidt kaos på Strandmøllevej mht. biler og parkering. Benyt **meget gerne** grus-parkeringen ud for Bakkekammen eller Isefjordsvej på Strandengen. Det er en god måde at vise hensyn til naboerne og andre bilister.

Vi håber på et stort fremmøde og dermed vil I være med til at skabe endnu en hyggelig aften.

Der er svarfrist **senest fredag d. 12. august** – men svar gerne med det samme, så har I husket det. HUSK at svare uanset om I deltager eller ej.

Hvis der er søskende der er spejdere, så svar for hver spejder, - MEN tilmeld kun forældre og evt. andre søskende et sted og kun det antal lagkager I medbringer.

Dvs. hvis I skriver lagkage ud for hver spejder, ja så forventer vi en lagkage pr. spejder.

Vi glæder os til at se jer alle igen og starte med en hyggelig aften 

Med spejderhilsen lederne og bestyrelsen